สูตรดั้งเดิมของเคเอฟซี

**สูตรดั้งเดิมของเคเอฟซี** คือส่วนผสมลับที่ร้านอาหารจานด่วนอย่างเคเอฟซีใช้ในการผลิตไก่ทอด

ในช่วงปลายทศวรรษ 1930 ปั๊มน้ำมันของฮาร์แลนด์ แซนเดอส์ในคอร์บิน รัฐเคนทักกี มีชื่อเสียงในเรื่องไก่ทอดมากจนแซนเดอส์ตัดสินใจถอดหัวจ่ายน้ำมันออก แล้วสร้างร้านอาหารและโมเต็ลแทน ขณะที่กำลังปรับปรุงสูตรลับที่มีสมุนไพรและเครื่องเทศ 11 ชนิดให้สมบูรณ์แบบ แซนเดอส์พบว่าการทอดไก่ในกระทะนั้นช้าเกินไป ต้องใช้เวลาถึง 30 นาทีต่อหนึ่งออเดอร์ ส่วนการทอดแบบน้ำมันท่วมใช้เวลาเพียงครึ่งหนึ่งแต่ไก่ที่ได้จะแห้งและสุกไม่ทั่วถึง ใน ค.ศ.1939 เขาพบว่าการใช้หม้อทอดแรงดันทำให้ได้ไก่ที่อร่อยและชุ่มฉ่ำภายในเวลาเพียงแปดถึงเก้านาที ในเดือนกรกฎาคม ค.ศ. 1940 แซนเดอส์ได้สรุปสิ่งที่ภายหลังจะเป็นที่รู้จักในชื่อสูตรดั้งเดิมของเขา

หลังแซนเดอส์ร่วมเป็นหุ้นส่วนกับพีต ฮาร์แมนในทศวรรษ 1950 พวกเขาเริ่มทำการตลาดไก่ทอดในชื่อไก่ทอดเคนทักกี (Kentucky Fried Chicken) โดยบริษัทจะจัดส่งเครื่องเทศที่ผสมไว้แล้วให้กับร้านอาหารเพื่อรักษาความลับของสูตร เขาอ้างว่าส่วนผสมเหล่านั้น "มีอยู่บนชั้นวางของทุกคน"

แซนเดอส์ใช้น้ำมันพืชในการทอดไก่ พอถึง ค.ศ. 1993 ด้วยเหตุผลทางเศรษฐกิจ ร้านเคเอฟซีหลายแห่งจึงหันไปใช้น้ำมันปาล์มผสมกับน้ำมันถั่วเหลืองแทน ส่วนในญี่ปุ่น น้ำมันที่ใช้เป็นหลักคือน้ำมันเมล็ดฝ้ายและน้ำมันข้าวโพดซึ่งมีราคาแพงกว่า เพราะเคเอฟซีญี่ปุ่นเชื่อว่าน้ำมันชนิดนี้ให้รสชาติที่ดีกว่า

## ประวัติศาสตร์
สูตรต้นตำรับ "สมุนไพรและเครื่องเทศ 11 ชนิด" ของแซนเดอส์เป็นหนึ่งในความลับทางการค้าที่มีชื่อเสียงที่สุดในอุตสาหกรรมอาหาร  เดฟ ทอมัส ผู้ได้รับแฟรนไชส์ซึ่งเป็นที่รู้จักในฐานะผู้ก่อตั้งเวนดีส์ ให้เหตุผลว่าแนวคิดเรื่องสูตรลับประสบความสำเร็จเพราะ "ทุกคนอยากมีส่วนร่วมในความลับ" และอดีตเจ้าของเคเอฟซี จอห์น วาย. บราวน์ จูเนียร์ เรียกมันว่า "กลยุทธ์ทางการตลาดที่ยอดเยี่ยม" *[[เดอะนิวยอร์กไทมส์|นิวยอร์กไทมส์]]* อธิบายว่าสูตรนี้เป็นหนึ่งในทรัพย์สินที่มีมูลค่าที่สุดของบริษัท สูตรนี้ไม่ได้จดสิทธิบัตรเพราะสิทธิบัตรจะถูกเผยแพร่รายละเอียดสู่สาธารณะและมีวันหมดอายุ ขณะที่ความลับทางการค้าสามารถคงอยู่เป็นทรัพย์สินทางปัญญาของผู้ถือครองได้อย่างถาวร

เคเอฟซีใช้สูตรดั้งเดิมเป็นเครื่องมือในการสร้างความแตกต่างให้กับผลิตภัณฑ์ของตนจากคู่แข่ง แฟรนไชส์รายแรกอย่างพีต ฮาร์แมนให้เครดิตกับความนิยมของร้านว่ามาจากสูตรกับตัวผลิตภัณฑ์ และจอห์น วาย. บราวน์ ก็อ้างว่าผลิตภัณฑ์ที่ "อร่อยอย่างไม่น่าเชื่อและเกือบจะเสพติด" เป็นพื้นฐานที่ทำให้เคเอฟซีคงอยู่ได้ ในทางกลับกัน อัลเลน แอดัมสัน กรรมการผู้จัดการจากบริษัทที่ปรึกษาด้านตราสินค้าแลนดอร์ ยังคงไม่เชื่อมั่นในคุณูปการของแง่มุมเรื่องสูตรลับ เขาโต้แย้งว่า "เรื่องราวนี้อาจยังคงเป็นส่วนหนึ่งของตำนานบริษัทเหล่านี้อยู่ แต่ผมคงจะประหลาดใจถ้ามีคนมากกว่า 2% ที่ซื้อแบรนด์นี้เพราะเหตุผลนั้น"

## สูตร
สำเนาสูตรที่ลงนามโดยแซนเดอส์ถูกเก็บไว้ในตู้นิรภัยที่สำนักงานใหญ่ของเคเอฟซีในลุยส์วิลล์ พร้อมกับขวดแก้ว 11 ขวดที่บรรจุส่วนผสมแต่ละอย่าง เคเอฟซีว่าจ้างบริษัทสองแห่ง ได้แก่ Griffith Laboratories และ McCormick & Company เพื่อปรุงส่วนผสม เพื่อรักษาความลับ แต่ละบริษัทจะได้รับส่วนผสมคนละครึ่งของสูตร เมื่อส่วนผสมของ Griffith ได้รับการปรุงแล้ว ก็จะถูกส่งไปยัง McCormick และนำไปรวมกับส่วนผสมที่เหลือที่นั่น

ใน ค.ศ. 1983 วิลเลียม พาวด์สโตน ทำการวิจัยในห้องปฏิบัติการเกี่ยวกับส่วนผสมของแป้งเคลือบ ตามที่บรรยายไว้ในหนังสือของเขา *[[Big Secrets]]* และอ้างว่าตัวอย่างที่เขาตรวจสอบมีเพียงแค่[แป้งประกอบอาหาร|[แป้ง]] เกลือ ผงชูรสและพริกไทยดำเท่านั้น ทางเคเอฟซียืนยันว่ายังคงยึดมั่นในสูตรดั้งเดิมของแซนเดอร์สใน ค.ศ. 1940 ในรายการโทรทัศน์ *Top Secret Recipe* ของท็อดด์ วิลเบอร์ อดีตเลขานุการของแซนเดอส์ เชอร์ลีย์ ท็อปมิลเลอร์ ได้เปิดเผยว่าแซนเดอส์เรียนรู้จากแม่ของเขาว่าเครื่องเทศเซจและเซเวอรีเป็นเครื่องปรุงรสที่ดีสำหรับไก่ นอกจากนี้ วินสตัน เชลตัน เพื่อนเก่าของแซนเดอส์ ยังกล่าวว่าสูตรลับนั้นมีพริกไทยดำเทลลิเชอร์รีเป็นส่วนผสมอยู่ด้วย

เป็นที่ยืนยันว่าฮาร์แลนด์ แซนเดอส์ได้ขอให้บิล ซัมเมอส์ จากบริษัท Marion-Kay Spices ในบราวน์สทาวน์ รัฐอินดีแอนา สร้างสรรค์สูตรเครื่องเทศและสมุนไพร 11 ชนิดที่เป็นความลับของเขาขึ้นมาใหม่ แซนเดอส์แนะนำให้แฟรนไชส์ใช้เครื่องปรุงรสของ Marion-Kay แทนของบริษัท เนื่องจากเขาเชื่อว่าเครื่องปรุงรสของบริษัทมีคุณภาพที่ด้อยลงเพราะบริษัทไม่ได้ให้ความสำคัญ หลังแซนเดอส์เสียชีวิต เคเอฟซีได้ฟ้องร้อง Marion-Kay ใน ค.ศ. 1982 และส่งผลให้ Marion-Kay ถูกห้ามไม่ให้ขายส่วนผสมดังกล่าวให้กับแฟรนไชส์ของ KFC อีกต่อไป เครื่องปรุงรสของ Marion-Kay ยังคงวางจำหน่ายอยู่ภายใต้ชื่อ "99-X" และตามที่นักเขียนชีวประวัติของแซนเดอส์ จอช โอเซอร์สกี กล่าวไว้ว่า เครื่องปรุงนี้ไม่แตกต่างจากสูตรดั้งเดิมของเคเอฟซีเลย

### โจ เลดิงตัน
ในช่วงเดือนสิงหาคม ค.ศ. 2016 *[[ชิคาโกทริบูน]]* รายงานว่าโจ เลดิงตัน ชาวเคนทักกี หลานชายจากการแต่งงานของผู้พันแซนเดอส์ ได้อ้างว่าเขาพบสำเนาสูตรไก่ทอดเคเอฟซีฉบับดั้งเดิมที่เขียนด้วยลายมือบนกระดาษแผ่นหนึ่งในซองจดหมายที่อยู่ในสมุดภาพ ทีมงานของ *ทริบูน* ได้ทดลองทำอาหารตามสูตรนี้ ซึ่งต้องใช้ความพยายามหลายครั้งกว่าจะทำได้ถูกต้อง พวกเขาต้องตัดสินใจว่าตัวอักษร "Ts" หมายถึงช้อนโต๊ะ (tablespoons) หรือช้อนชา (teaspoons) ถ้าเป็นช้อนโต๊ะ ส่วนผสมที่ได้จะมีเครื่องเทศ 32% และแป้งสำหรับชุบ 68% แต่ถ้าเป็นช้อนชา ส่วนผสมจะเป็นเครื่องเทศ 12.5% และแป้งสำหรับชุบ 87.5%

หลังจากลองผิดลองถูก พวกเขาตัดสินใจว่าควรจะนำไก่ไปแช่ในบัตเตอร์มิลก์และคลุกด้วยส่วนผสมสำหรับชุบทอดเพียงครั้งเดียว จากนั้นนำไปทอดในน้ำมันที่อุณหภูมิ  ในหม้อทอดแรงดันจนเป็นสีน้ำตาลทอง เนื่องจากหม้อทอดแรงดันมีขนาดใหญ่เกินไป จึงใช้หม้อทอดแบบธรรมดาแทน นอกจากนี้ พวกเขายังอ้างว่าการเติมผงชูรสเพื่อเพิ่มรสชาติจะทำให้ได้ไก่ทอดที่มีรสชาติ "แยกไม่ออก" จากไก่ทอดที่ซื้อจากเคเอฟซี

สูตรที่โจ เลดิงตันพบมีดังนี้ :

ขณะที่เลดิงตันแสดงความไม่แน่ใจว่าสูตรนี้เป็นสูตรดั้งเดิมหรือไม่ เขาก็เคยช่วยพันเอกแซนเดอส์ผสมสูตรดั้งเดิมตอนที่เขายังเป็นเด็ก และจำได้ว่าพริกไทยขาวเป็นส่วนผสมหลัก

## ในวัฒนธรรมสมัยนิยม
จากบทพูดในภาพยนตร์ *[[So I Married An Axe Murderer]]* ที่ออกฉายใน ค.ศ. 1993 ไมก์ ไมเยอส์รับบทเป็นชายสูงวัยที่เชื่อในทฤษฎีสมคบคิด เขายืนยันอย่างหนักแน่นว่าผู้พันแซนเดอส์ "ใส่สารเคมีที่ทำให้เสพติดลงไปในไก่ของเขา ซึ่งจะทำให้คุณอยากกินมันทุกสองสัปดาห์"

## อ้างอิง

หมวดหมู่:เคเอฟซี
หมวดหมู่:ความลับทางการค้า
หมวดหมู่:ผลิตภัณฑ์ที่เปิดตัวในปี พ.ศ. 2495
หมวดหมู่:อาหารเคนทักกี
หมวดหมู่:ไก่ทอด